Niveauet for hvor høj en husleje, det er lovligt at tage for en renoveret lejlighed i København, er steget med op mod 41 procent på ti år.

Det viser en undersøgelse fra Lejernes Landsorganisation. Organisationen mener, der er hul i loven, der tillader at huslejerne stiger, selvom loven burde sikre det modsatte.

Læs også : Huslejen for Josefines lejlighed er steget: Jeg synes det er mega uretfærdigt

På Christiansborg er der delte meninger om den udvikling.

Socialdemokratiet vil have lavet loven om. Mens regeringen afviser at udviklingen er et problem.

Liberal Alliance: Naturlig stigning

Boligminister Ole Birk Olesen har ikke ønsket at medvirke i et interview. Men boligordføreren fra hans parti, Liberal Alliance, afviser kritikken fra lejerne.

Villum Christensen påpeger, at boligpriserne også er steget i perioden.

Derfor stiger huslejerne Som hovedregel er alle lejligheder bygget før 1992 er omfattet af boligreguleringsloven. Efter den kan lejere klage over husleje til deres huslejenævn. Lejligheder, som er renoveret, bliver ofte vurderet efter hvad andre lignende lejligheder koster. I loven kaldet ”det lejedes værdi”. Huslejen må ikke ”væsentligt” overstige ”det lejedes værdi”, ifølge lovens §5 stk. 2. Men ordet ”væsentligt” åbner op for, at nævnene kan tillade husleje som er 5-10 procent højere end normalt, lyder kritikken. Udlejeren kan dog ikke hæve huslejen for den enkelte lejer, men når en ny lejer flytter ind. Der er ikke noget i loven som fastsætter, hvor meget huslejen generelt må stige. Men for hver afgørelse, som godkender en 5-10 procents forhøjelse, stiger sammenligningsgrundlaget, og dermed stiger også niveauet for hvad udlejer næste gang kan kræve i husleje.

- Det er jo ekstremt, det vi er udsat for med stigninger på ejermarkedet. Og man skal huske på, at huslejenævnene ikke lever på en øde ø og bliver påvirket, siger Villum Christensen.

Ifølge ham er det naturligt, at huslejerne stiger.

- Vi ser jo, at boligerne bliver renoveret og bliver bedre. Og så bliver de også dyrere, det tror jeg er svært at undgå, mener boligordføreren fra Liberal Alliance.

Socialdemokratiet: Frygter opdelt samfund

Boligordfører fra Socialdemokratiet Kaare Dybvad er uenig.

- Det er jo et problem, hvis det bliver sådan, at man som almindelig lønmodtager ikke har mulighed for at bo i de større byer. Hvis huslejen stiger så meget, at vi får et opdelt samfund, hvor kun de rigeste har mulighed for at bo i byerne, mener Kaare Dybvad.

Der er planlagt en evaluering af lovgivningen for lejeboliger i det ny år. Og en bred forligskreds af partier har aftalt, at lovgivningen skal rettes til efter erfaringerne fra den seneste ændring af lovgivningen.

Kaare Dybvad vil tage de ny tal op mod boligminister Ole Birk Olesen (LA).